KIRJALLINEN KYSYMYS P-1168/00 esittäjä(t): Helena Torres Marques (PSE) komissiolle. Lentoliikenteen vapauttamisprosessin seuranta.



Virallinen lehti nro 053 E , 20/02/2001 s. 0090 - 0091



KIRJALLINEN KYSYMYS P-1168/00 esittäjä(t): Helena Torres Marques (PSE) komissiolle (10. huhtikuuta 2000) Aihe: Lentoliikenteen vapauttamisprosessin seuranta Yhteisön aloitteesta toteutetulla lentoliikenteen vapauttamisella pyrittiin pohjimmiltaan siihen, että EU:n kansalaiset käyttäisivät enemmän tätä matkustustapaa. Pidettiin varmana, että lentoliikenteen vapauttaminen lisäisi huomattavasti lentoliikenteen toimijoiden välistä kilpailua, joka vaikuttaisi niin, että - kaikilla reiteillä toimisi suurempi määrä lentoyhtiöitä - lentojen määrä lisääntyisi (enemmän vaihtoehtoja valita sopivin lentoaika) - hinnat laskisivat yleensä ja palvelu paranisi Näiden tavoitteiden saavuttamisen kannalta lupaavan alkuvaiheen jälkeen on todettava, että tavoitteista on vähitellen poikettu, mikä estää toivottuihin tuloksiin pääsemisen. Toimijoiden välisen yhteistyön tavoittelu yhteenliittymien, yhteisten lentotunnusten tai muiden kaupallisten sopimusten avulla on johtanut vähitellen entistä haitallisempien määräävien kilpailuasemien syntymiseen, mikä on erittäin vahingollista matkustajille. Esitän tästä esimerkkinä Lissabon-Bryssel-reitin, - jota hyödyntää ainoastaan Qualiflyer-ryhmä (TAP + Sabena) - jolla iltalennot on peruttu kesäajan alkamisen vuoksi - jolla lentojen hinnat ovat huomattavasi nousseet sekä ennakkovaraus- ja -maksumahdollisuudet ovat huonontuneet - jonka palvelu tapahtuu vain yhdellä tiskillä (Qualiflyer), mikä on lisännyt huomattavasti ruuhkaa ja laskenut henkilökohtaisen palvelun tasoa. Edellä mainitut seikat huomioon ottaen, onko komissio seurannut tarkoin lentoliikenteen vapauttamisen seurauksia, ja aikooko se toteuttaa toimia EU:n lentoliikenteen vapauttamiseen liittyvien periaatteiden säilyttämiseksi? Loyola de Palacion komission puolesta antama vastaus (3. toukokuuta 2000) Komissio valvoo jatkuvasti kolmannen ja viimeisen lentoliikenteen vapauttamista koskevan, 1. tammikuuta 1993 voimaan tulleen paketin asetusten täytäntöönpanoa. Samoin komissio seuraa EY:n perustamissopimuksessa annettujen kilpailumääräysten täyttä soveltamista lentoliikenteen alalla. Komissio esitti 20. toukokuuta 1999 julkistamassaan tiedonannossa Euroopan lentoliikenne: yhtenäismarkkinoilta maailmanlaajuisiin haasteisiin(1) tulokset, jotka on saavutettu yhteisössä siviili-ilmailun vapauttamista seuranneiden kymmenen vuoden aikana. Vaikka tuloksia voidaan pitää yleisesti ottaen myönteisinä, tiedonannossa mainitaan kuitenkin pettymyksen tuottanut hintakehitys ja korostetaan, että kilometriä kohti hintojen erot ovat pysyneet varsin suurina yhteisön alueella. Mitä tulee erityisesti Lissabonin ja Brysselin väliseen reittiin, komissio on parlamentin jäsenen tavoin huolissaan siitä, että reitillä liikennöivät ainoastaan Qualiflyer-ryhmään kuuluvat lentoyhtiöt. Komissio tutkii parhaillaan perusteellisesti, ovatko Qualiflyer-ryhmässä tehdyt sopimukset sopusoinnussa EY:n perustamissopimuksen 81 artiklaan (entiseen 85 artiklaan) sisältyvien yritysten yhteenliittymiä rajoittavien säännösten kanssa. (1) KOM(1999) 182 lopullinen.